Για άλλες χρήσεις, δείτε: Βουλιαγμένη.
Αυτό το λήμμα αφορά λίμνη στην Αττική.  Για τη λίμνη κοντά στο Ηραίο Κορινθίας, δείτε: λίμνη Βουλιαγμένη (Κορινθίας).  
Συντεταγμένες: 37°48′27″N 23°47′8″E﻿ / ﻿37.80750°N 23.78556°E﻿ / 37.80750; 23.78556

Η **Λίμνη της Βουλιαγμένης** είναι φυσική υφάλμυρη λίμνη με ιαματικές ιδιότητες που βρίσκεται στη Βουλιαγμένη της Αττικής. Εντάσσεται στις περιοχές Natura 2000 και έχει χαρακτηριστεί τοπίο ιδιαίτερου φυσικού κάλους.

Περιγραφή
---------

Η λίμνη βρίσκεται στο νότιο άκρο του Υμηττού, κοντά στη θάλασσα. Βρίσκεται μέσα σε μια ελλειψοειδή κοιλότητα με μήκος 260 μέτρα και πλάτος 145 μέτρα. Η λίμνη βρίσκεται μισό μέτρο ψηλότερα από την επιφάνεια της θάλασσας. Τα νερά της προέρχονται από βάθος 50 με 100 μέτρα και έχουν θερμοκρασία από 22°C μέχρι 29°C, υποδεικνύοντας ότι σε κάποιο βάθος επικοινωνεί με το ηφαιστειακό τόξο του Αιγαίου. Επίσης, η λίμνη τροφοδοτείται από μια πηγή γλυκού νερού σε βάθος 17 μέτρων. Στη λίμνη καταλήγει ένα υπόγειο σπήλαιο που επικοινωνεί με τη θάλασσα με διάφορες στοές.

Η λίμνη δημιουργήθηκε όταν τμήμα της οροφής ενός μεγάλου υπόγειου σπηλαίου κατέρρευσε πριν περίπου 2.000 χρόνια λόγω της διάβρωσης και των τεκτονικών κινήσεων, και γι' αυτό δεν υπάρχουν αναφορές από την αρχαιότητα, ούτε καν από τον Παυσανία. Το σπήλαιο βρίσκεται μέσα στα ασβεστολιθικά πετρώματα της περιοχής. Το εξερευνημένο μήκος του σπηλαίου είναι 3.123 μέτρα. Στο σπήλαιο υπάρχουν 14 σήραγγες, ενώ έχει βρεθεί και ένας μεγάλος υποθαλάσσιος σταλαγμίτης. Ο πυθμένας της λίμνης αποτελείται από λασπώδες υπόστρωμα πλούσιο σε θειούχες ενώσεις. Τα νερά της λίμνης έχουν αυξημένη περιεκτικότητα σε μέταλλα και ιχνοστοιχεία, όπως κάλιο, νάτριο, λίθιο, αμμώνιο, ασβέστιο, σίδηρος, χλώριο και ιώδιο. Τα νερά της λίμνης ενδείκνυνται για ρευματικές παθήσεις, αθλητικές κακώσεις, παθήσεις νευρικού συστήματος, δερματοπάθειες και γυναικολογικές παθήσεις. Η κολύμβηση στη λίμνη γίνεται έναντι αντιτίμου και στη λίμνη υπάρχει εστιατόριο-μπαρ.

Βιοποικιλότητα
--------------

Στην λίμνη ανακαλύφθηκε τη δεκαετία του 1980 ένα είδος θαλάσσιας ανεμώνης, το *Paranemonia vouliagmeniensis*, το οποίο ζει αποκλειστικά στη συγκεκριμένη λίμνη. Στη λίμνη, επίσης, έχουν βρεθεί άλλα δύο είδη διθύρων, τα *Abra ovata* και *Cerastoderma glaucum*.. Το *C. glaucum* μπορεί να καθαρίζει μεγάλο όγκο νερού από μικρόβια. Επίσης στη λίμνη ζει το είδος ψαριού *Garra rufa*.

Στη λίμνη Βουλιαγμένης έχει βρεθεί επίσης το είδος γωβιού *Millerigobius macrocephalus*, το οποίο παρουσιάζει αυξημένες συγκεντρώσεις στις ρηχές περιοχές της λίμνης. Η ανίχνευσή του στη λίμνη αποτελεί την πρώτη φορά που το συγκεκριμένο είδος ψαριού έχει εντοπιστεί σε ένα σώμα νερού που δεν επικοινωνεί με τη θάλασσα καθώς και τη πρώτη φορά που βρίσκεται σε υφάλμυρες συνθήκες.

Λίμνη Βουλιαγμένης (Άποψη 2)

Προστατευόμενη τοποθεσία
------------------------

Η περιοχή έχει ανακηρυχθεί φυσικό μνημείο και έχει καταλογογραφηθεί ως προστατευόμενη τοποθεσία του δικτύου Natura 2000 με κωδικό GR3000006. Επιπλέον, χαρακτηρίστηκε ως Τόπος Ιδιαίτερου Φυσικού Κάλους από το Υπουργείο Πολιτισμού.

Παραπομπές
----------

1. 1 2  Gontikaki, E. Antoniadou, C. & Chintiroglou, C. C. (2003). «Population structure of Cerastoderma glaucum and Abra ovata in Vouliagmeni Lagoon (Attiki)». *Marine Biological Association of the United Kingdom* **83** (5): 1095. .
2. ↑  Φιλότης: Βιότοπος Natura - Υμηττός, Αισθητικό Δάσος Καισαριανής, Λίμνη Βουλιαγμένης
3. ↑  Φιλότης: Λίμνη Βουλιαγμένης Αττικής, Εθνικό Μετσόβιο Πολυτεχνείο
4. ↑  Η επιφανειακή και η υπόγεια λίμνη της Βουλιαγμένης Αρχειοθετήθηκε 2013-10-03 at Archive.is greekscapes.gr
5. 1 2 3 4  Χιντήρογλου Χ. (4 Αυγούστου 2002) Λίμνη Βουλιαγμένης, Το Βήμα
6. ↑  Ελένη - Γ. Κόρρου (9 Αυγούστου 2009) Τα ιαματικά νερά της λίμνης Βουλιαγμένης vimaonline.gr
7. ↑  Doumenc, Dominique; England, Kenneth W.; Chintiroglou, Charles (1987-10). «A new species of sea-anemone in the genus Paranemonia Carlgren (Anthozoa, Actiniaria) from the Aegean Sea» (στα αγγλικά). *Zoologica Scripta* **16** (4): 271–275. doi:10.1111/j.1463-6409.1987.tb00073.x. ISSN 0300-3256. .
8. ↑  Λίμνη Βουλιαγμένης. Το "διαμάντι" της Αττικής vimaonline.gr, 28 Ιουλίου 2012
9. ↑  Vanhove, Maarten P.M.; Kovačić, Marcelo; Koutsikos, Nicholas E.; Zogaris, Stamatis; Vardakas, Leonidas E.; Huyse, Tine; Economou, Alcibiades N. (2011-09). «First record of a landlocked population of marine Millerigobius macrocephalus (Perciformes: Gobiidae): Observations from a unique spring-fed karstic lake (Lake Vouliagmeni, Greece) and phylogenetic positioning» (στα αγγλικά). *Zoologischer Anzeiger - A Journal of Comparative Zoology* **250** (3): 195–204. doi:10.1016/j.jcz.2011.03.002. .
10. ↑  «Ymittos - Aisthitiko Dasos Kaisarianis - Limni Vouliagmenis». *Protected Planet*. Αρχειοθετήθηκε από το πρωτότυπο στις 18 Ιουνίου 2019. Ανακτήθηκε στις 18 Ιουνίου 2019.
11. ↑  «N2K GR3000006 dataforms». *natura2000.eea.europa.eu*. Ανακτήθηκε στις 18 Ιουνίου 2019.

Εξωτερικοί σύνδεσμοι
--------------------

* Επίσημη ιστοσελίδα